Σταύρος Καλαφάτης

Ο Σταύρος Καλαφάτης (Θεσσαλονίκη, 15 Μαΐου 1965) είναι Έλληνας πολιτικός, που διατελεί υφυπουργός Ανάπτυξης, αρμόδιος για την Ερεύνα και την Καινοτομία από τον Μάρτιο του 2025. Έχει επίσης διατελέσει γραμματέας της ΚΟ της Νέας Δημοκρατίας δυο φορές (2019-2021, 2023-2025), υφυπουργός Μακεδονίας - Θράκης δυο φορές (2009, 2021-2023) και αναπληρωτής Υπουργός Περιβάλλοντος, Ενέργειας και Κλιματικής Αλλαγής (2012-2014).

Πρώτα χρόνια και σπουδές
Γεννήθηκε στη Θεσσαλονίκη στις 15 Μαΐου 1965.

Αποφοίτησε από το Αμερικάνικο Κολέγιο Ανατόλια και σπούδασε στη Νομική Σχολή του Αριστοτελείου Πανεπιστημίου Θεσσαλονίκης, απ' όπου αποφοίτησε το 1988. Συνέχισε με μεταπτυχιακές σπουδές στις Διεθνείς Σχέσεις (1991) και νέες μεταπτυχιακές σπουδές στο Πανεπιστήμιο του Μέριλαντ στη Διοίκηση Αθλητικών Οργανισμών (1994).

Επαγγελματική σταδιοδρομία
Εργάστηκε ως δικηγόρος (από το 1990), σύμβουλος επικοινωνίας έντυπων μέσων ενημέρωσης (2000-2002) και καθηγητής σε ΙΕΚ, στη Θεσσαλονίκη. Την περίοδο 1995-2000 εργάστηκε ως Σύμβουλος Οργάνωσης και Επικοινωνίας στην ΠΑΕ ΠΑΟΚ.

Πολιτική διαδρομή
Στις βουλευτικές εκλογές του 2000 έλαβε θέση επιλαχόντα βουλευτή της Νέας Δημοκρατίας στην Α΄ Περιφέρεια Θεσσαλονίκης. Ορκίστηκε βουλευτής το 2003 αντικαθιστώντας τον Παναγιώτη Ψωμιάδη λόγω ανάληψης της νομαρχίας Θεσσαλονίκης, και έκτοτε εκλέχτηκε βουλευτής 10 φορές: το 2004, το 2007, το 2009, το Μάιο του 2012, τον Ιούνιο του 2012, τον Ιανουάριο του 2015, τον Σεπτέμβριο του 2015, το 2019, τον Μάιο του 2023, και τον Ιούνιο του 2023.

Το 2007 ορίστηκε υπεύθυνος του Τομέα Τουρισμού της Νέας Δημοκρατίας, ενώ το 2009 ορίστηκε Υπεύθυνος του Τομέα Μεταφορών και Επικοινωνιών στο κόμμα του. Το 2011 του ανατέθηκε η ευθύνη του Τομέα Ενέργειας και Φυσικών Πόρων.

Την περίοδο 2001-2002 διατέλεσε Αντιπρόεδρος του Δημοτικού Συμβουλίου Θεσσαλονίκης. Διατέλεσε Υφυπουργός Ανάπτυξης την περίοδο 2007 - 2009 και Υπουργός Μακεδονίας και Θράκης το 2009.

Στις 21 Ιουνίου 2012 ορκίστηκε Υπουργός Αναπληρωτής Περιβάλλοντος, Ενέργειας και Κλιματικής Αλλαγής, θέση στην οποία παρέμεινε μέχρι τις 14 Μαρτίου 2013. Κατά την διάρκεια της θητείας του έκανε αποδεκτή απόφασηΓνωμοδότηση 148/2012 του Νομικού Συμβουλίου του Κράτους, «Αρμόδια υπηρεσία για την έκδοση των οικοδομικών αδειών, τον έλεγχο της εκτέλεσης των οικοδομικών εργασιών και την έκδοση των αντίστοιχων διοικητικών πράξεων, στα κτίρια που αναφέρονται στο άρθρο 47 παρ.2 του Ν. 590/1977.» , 12 Μαρ 2012 του Νομικού Συμβουλίου του Κράτους η οποία έκρινε μη συμβατή με τον νόμο την μεταφορά πολεοδομικών αρμοδιοτήτων στην Διεύθυνση Ναοδομίας της Εκκλησιαστικής Κεντρικής Υπηρεσίας Οικονομικών και έτσι κατέστησε αυθαίρετα όλα τα εκκλησιαστικά κτίσματα που κτίστηκαν από το 1988 και μετά. Μετά από μερικούς μήνες ψηφίστηκε ο Ν. 4178/2013Νόμος 4178/2013 (ΦΕΚ Α' 174/2013) Αντιμετώπιση της αυθαίρετης δόμησης - Περιβαλλοντικό ισοζύγιο και άλλες διατάξεις , (αρθρα 7, 16 και 53), Εφημερίδα της Κυβέρνησης, 8 Αυγ. 2013. του Υπ. Περιβάλλοντος, Ενέργειας και Κλιματικής Αλλαγής με τίτλο «Αντιμετώπιση της αυθαίρετης δόμησης», ο οποίος νομιμοποίησε αυθαίρετα κτίσματα, μεταξύ άλλων αυτά που ανήκουν στο Δημόσιο ή χρησιμοποιούνται ως λατρευτικοί χώροι γνωστών θρησκειών.

Στις 27 Μαρτίου 2014 ηγήθηκε συνδυασμού "Ενταξει" στις αυτοδιοικητικές εκλογές για την διεκδίκηση του Δήμου Θεσσαλονίκης χωρίς να καταφέρει να εκλεγει.

Μετά τις Βουλευτικές Εκλογές του 2019, όπου επανεξελέγη Βουλευτής, προτάθηκε και ορίστηκε από τον Πρόεδρο της ΝΔ Κυριάκο Μητσοτάκη στη θέση του Γραμματέα της Κοινοβουλευτικής Ομάδας της Νέας Δημοκρατίας.

Στις 5 Ιανουαρίου 2021 ορκίστηκε Υφυπουργός Μακεδονίας-Θράκης, θέση στην οποία διατέλεσε μέχρι την παραίτηση της κυβέρνησης στις 26 Μαΐου 2023.

Τον Σεπτέμβριο του ίδιου έτους, ορίστηκε εκ νέου Γραμματέας της Κοινοβουλευτικής Ομάδας του κόμματος.  

Στις 21 Μαρτίου 2025 με απόφαση του πρωθυπουργού Κυριάκου Μητσοτάκη ορίστηκε νέος Υφυπουργός Ανάπτυξης, αρμόδιος για την Έρευνα και την Καινοτομία.

Προσωπική ζωή
Είναι έγγαμος και πατέρας μιας κόρης και ενός γιου.

 Παραπομπές 

Πηγές
 eklogika, By free idees 
 προσωπική ιστοσελίδα Σταύρου Καλαφάτη

Κατηγορία:Βουλευτές Α΄ Θεσσαλονίκης
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Δημοτικοί Σύμβουλοι ανά την Ελλάδα
Κατηγορία:Έλληνες δικηγόροι του 20ού αιώνα
Κατηγορία:Έλληνες αναπληρωτές υπουργοί Περιβάλλοντος, Ενέργειας και Κλιματικής Αλλαγής